Weapons (ταινία)

Το ***Weapons***  είναι Αμερικανική ταινία μυστηρίου και τρόμου του 2025 σε σενάριο, σκηνοθεσία, παραγωγή και συνεργασία στην μουσική του Ζακ Κρέγκερ. Στην ταινία πρωταγωνιστούν οι Τζος Μπρόλιν, Τζούλια Γκάρνερ, Άλντεν Έρενραϊχ, Όστιν Έιμπραμς, Κάρι Κρίστοφερ, Μπένεντικτ Γουόνγκ και Έιμι Μάντιγκαν. Η πλοκή ακολουθεί την φαινομενικά ανεξήγητη εξαφάνιση δεκαεπτά παιδιών από την ίδια τάξη που μυστηριωδώς το σκάνε την ίδια νύχτα και την ίδια ώρα.

Μετά την κριτική και εμπορική επιτυχία της ταινίας του *Βάρβαρος* (2022), ο Κρέγκερ άρχισε να εργάζεται στο πρόχειρο σενάριο για το *Weapons*. Προκάλεσε έναν αγώνα προσφορών ανάμεσα σε διάφορα στούντιο, με την New Line Cinema να αναδεικνύεται ως ο νικητής. Οι απεργιακές κινητοποιήσεις του 2023 στο Χόλιγουντ άλλαξαν το κάστινγκ. Αρχικά, ήταν προγραμματισμένο να γυριστεί από τον Μάιο μέχρι τον Ιούλιο του 2023, πριν αποχωρήσουν αρκετοί ηθοποιοί λόγω άλλων υποχρεώσεων. Η διαδικασία του κάστινγκ συνεχίστηκε τον Φεβρουάριο του 2024 και ολοκληρώθηκε τον Μάιο της ίδια χρονιάς. Στη συνέχεια, ξεκίνησαν τα γυρίσματα στην Ατλάντα και ολοκληρώθηκαν τον Ιούλιο.

Το *Weapons* κυκλοφόρησε στις Ηνωμένες Πολιτείες από την Warner Bros. Pictures στις 8 Αυγούστου 2025. Η ταινία έγινε κριτική και εμπορική επιτυχία, συγκεντρώνοντας $270 εκαρομμύρια, έναντι προϋπολογισμού $38 εκατομμυρίων. Η ερμηνεία της Μάντιγκαν ξεχώρισε και έλαβε ιδιαίτερους επαίνους, κερδίζοντας το Βραβείο Όσκαρ και το Βραβείο Σωματείου Ηθοποιών για Β΄ Γυναικείο Ρόλο, ενώ έλαβε και υποψηφιότητα για Χρυσή Σφαίρα στην ίδια κατηγορία.

## Πλοκή

Ένα παιδί αφηγείται ότι μία Τετάρτη πριν από δύο χρόνια, στην πόλη Μέιμπρουκ της Πενσυλβάνια, δεκαεπτά παιδιά από την τρίτη τάξη της δασκάλας Τζαστίν Γκάντι ξαφνικά το σκάνε από το σπίτι του στις 2:17 π.μ. και εξαφανίζονται. Μόνο ένας μαθητής, ο Άλεξ Λίλι, απέμεινε.

Σχεδόν έναν μήνα μετά το περιστατικό, ο διευθυντής Μάρκους Μίλερ θέτει την Τζαστίν σε άδεια λόγω των υποψιών της τοπικής κοινωνίας για την εμπλοκή της στην εξαφάνιση των παιδιών. Μελαγχολική και απομονωμένη, κυλάει ξανά στον αλκοολισμό και βρίσκει παρηγοριά στο πρώην αγόρι της, τον αστυνομικό Πολ Μόργκαν. Ανησυχώντας για την ευημερία του Άλεξ, η Τζαστίν τον ακολουθεί μέχρι το σπίτι του, όπου παρατηρεί ότι τα παράθυρα είναι καλυμμένα με εφημερίδες και οι γονείς του Άλεξ κάθονται ακίνητοι στο σκοτάδι και παροτρύνει τον Μάρκους να κάνει έναν έλεγχο ευεξίας. Η Τζαστίν επισκέπτεται ξανά το σπίτι του Άλεξ αλλά αποκοιμιέται στο αυτοκίνητο της. Κατά τη διάρκεια της νύχτας, κάποιος βγαίνει από το σπίτι παραπατώντας, μπαίνει στο αυτοκίνητο και κόβη μία τούφα από τα μαλλιά της Τζαστίν.

Ο Άρτσερ Γκραφ, πατέρας του αγνοούμενου παιδιού, του Μάθιου, αρχίζει την δική του έρευνα όταν αρχίζει να απογοητεύεται από την αργή πρόοδο της αστυνομίας. Παρατηρώντας πλάνα του Μάθιου και ενός άλλου παιδιού από την κάμερα ασφαλείας, ανακαλύπτει ότι η κατεύθυνση προς την οποία έτρεχαν τα παιδιά οδηγεί σε έναν συγκεκριμένο προορισμό, αλλά αδυνατεί να τον εντοπίσει με ακρίβεια. Τόσο η Τζαστίν όσο και ο Άρθουρ ονειρεύονται τα αγνοούμενα παιδιά και μία μυστηριώδη γυναίκα με μακιγιάζ που μοιάζει με κλόουν.

Ενώ βρίσκεται σε περιπολία, ο Πολ συλλαμβάνει τον Τζέιμς, έναν άστεγο ναρκομανή, για απόπειρα ληστείας, αλλά αναγκάζεται να τον αφήσει ελεύθερο αφού του επιτίθεται μπροστά στην κάμερα του αυτοκινήτου του. Αργότερα, ο Τζέιμς ληστεύει το σπίτι του Άλεξ, όπου βρίσκει τους γονείς του Άλεξ και τα αγνοούμενα παιδιά στο υπόγειο σε κατατονική κατάσταση. Αναφέρει αυτό που είδε στην αστυνομία με την ελπίδα να πάρει τα εύρετρα που είναι $50.000, αλλά ο Πολ, από φόβο μήπως τον καταγγείλει, τον εντοπίζει και τον καταδιώκει. Ο Τζέιμς το σκάει στο δάσος, προσπερνώντας την μυστηριώδη γυναίκα, και κρύβεται στη σκηνή του. Μόλις τον πιάνει ο Πολ, ο Τζέιμς του εξηγεί ότι ξέρει που βρίσκονται τα αγνοούμενα παιδιά. Ο Πολ πηγαίνει στο σπίτι του Άλεξ, αφήνοντας τον Τζέιμς με χειροπέδες στο αυτοκίνητο ενώ κάνει έρευνα. Ώρες αργότερα, ο Πολ επιστρέφει και σέρνει τον Τζέιμς μέσα στο σπίτι.

Ο Μάρκους δέχεται μία επίσκεψη στο σχολείο από την μυστηριώδη γυναίκα, την Γκλάντις, την εκκεντρική θεία του Άλεξ και την βοηθό της οικογένειας από όταν οι γονείς του Άλεξ αρρώστησαν. Ο Μάρκους επιμένει να συναντήσει τους γονείς του Άλεξ για τον έλεγχο ευημερίας. Αργότερα, η Γκλάντις εμφανίζεται στο σπίτι του Μάρκους και του συζύγου του, Τέρι. Κατασκευάζει ένα φυλαχτό με μία κορδέλα που έκλεψε από το γραφείο του Μάρκους και μαλλιά που έκοψε από τον Τέρι και την Τζαστίν, μαγεύοντας τον Μάρκους. Η Γκλάντις τον αναγκάζει να σκοτώσει τον Τέρι και να κυνηγήσει την Τζαστίν. Ο Μάρκους τρέχει σε όλη την πόλη και επιτίθεται στην Τζαστίν σε ένα βενζινάδικο, διακόπτοντας έναν καβγά ανάμεσα σε αυτήν και τον Άρτσερ, πριν τον χτυπήσει θανάσιμα ένα αυτοκίνητο. Στο νοσοκομείο, ο Άρτσερ δείχνει τα εύρηματα της έρευνας του στην Τζαστίν, η οποία συνειδητοποιεί ότι όλα τα παιδιά έτρεχαν προς το σπίτι του Άλεξ.

Αποκαλύπτεται ότι η Γκλάντις είναι μία μάγισσα που μπορεί να μαγεύει τα θύματα της και είτε να αποστραγγίζει την ενέργεια τους για να αναζωογονεί τον εαυτό της είτε να τους χρησιμοποιεί ως όπλα για να τους διατάζει να σκοτώνουν για λογαριασμό της. Αφού μαγεύει τους γονείς του Άλεξ και απειλεί τις ζωές τους, η Γκλάντις αναθέτει στον Άλεξ να κρατήσει την ύπαρξη της μυστική και να φέρει στο σπίτι προσωπικά αντικείμενα των συμμαθητών του. Χρησιμοποίησε αυτά τα αντικείμενα σε ένα ξόρκι για να παρασύρει τα παιδιά στο σπίτι του Άλεξ, πριν τα κρατήσει στο υπόγειο για να τραφεί από τη ζωτική τους δύναμη.

Η Τζαστίν και ο Άρτσερ μπαίνουν στο σπίτι του Άλεξ, όπου δέχονται επίθεση από τους μαγεμένους Πολ και Τζέιμς πριν η Τζαστίν πάρει το όπλο του Πολ και τους πυροβολήσει θανάσιμα. Ο Άρτσερ ψάχνει για τον Μάθιου στο υπόγειο αλλά η Γκλάντις τον μαγεύει και τον στέλνει να επιτεθεί στην Τζαστίν. Στο μεταξύ, ο Άλεξ ξεφεύγει από τους μαγεμένους γονείς του και επαναλαμβάνει τον ξόρκι της Γκλάντις με μία τρίχα από την περούκα της. Τα παιδιά βγαίνουν από το υπόγειο, κυνηγούν την Γκλάντις έξω από το σπίτι και σε όλη τη γειτονιά, και την διαμελίζουν. Ο θάνατός της απελευθερώνει τα θύματα της, αλλά όλα, πέρα από τον Άρτσερ, παραμένουν κατατονικά.

Η αφηγήτρια εξηγεί ότι ο Άλεξ μετακόμισε από την πόλη για να ζήσει με μία διαφορετική θεία, αφού οι γονείς του νοσηλεύτηκαν σε ίδρυμα. Όλα τα παιδιά επανενώθηκαν με τους γονείς τους, και ορισμένα αρχίζουν να μιλάνε ξανά.

## Ηθοποιοί και χαρακτήρες

* Τζος Μπρόλιν ως Άρτσερ Γκραφ, εργολάβος και πατέρας του Μάθιου, ενός από τα αγνοούμενα παιδιά.
* Τζούλια Γκάρνερ ως Τζαστίν Γκάντι, δασκάλα που ανακαλύπτει ότι όλοι οι μαθητές της τάξης της εκτός από έναν έχουν εξαφανιστεί.
* Άλντεν Έρενραϊχ ως Πολ Μόργκαν, προβληματικός αστυνομικός και πρώην έρωτας της Τζαστίν.
* Όστιν Έιμπραμς ως Τζέιμς, άστεγος ναρκομανής και ληστής.
* Κάρι Κρίστοφερ ως Άλεξ Λίλι, το μοναδικό παιδί από την τάξη της Τζαστίν που δεν εξαφανίστηκε.
* Μπένεντικτ Γουόνγκ ως Μάρκους Μίλερ, διευθυντής του σχολείου που είναι υποστηρικτικός προς την Τζαστίν.
* Έιμι Μάντιγκαν ως Γκλάντις, εκκεντρική θεία του Άλεξ
* Τόμπι Χας ως Εντ Λοκ, αρχηγός της αστυνομίας και πεθερός του Πολ.
* Σάρα Πάξτον ως Έρικα, μητέρα του Μπέιλι, ενός από τα αγνοούμενα παιδιά.
* Τζάστιν Λονγκ ως Γκάρι, πατέρας του Μπέιλι, ενός από τα αγνοούμενα παιδιά.
* Τζουν Ντάιαν Ράφαελ ως Ντόνα Μόργκαν, σύζυγος του Πολ και κόρη του Εντ.
* Γουίτμερ Τόμας ως Κος Λίλι, πατέρας του Άλεξ.
* Κάλι Σουτέρα ως Κα Λίλι, μητέρα του Άλεξ.
* Κλέιτον Φάρις ως Τέρι Μίλερ, σύζυγος του Μάρκους.
* Λουκ Σπίκμαν ως Μάθιου Γκραφ, γιος του Άρτσερ και ένας από τους αγνοούμενος μαθητές της Τζαστίν.
* Σκάρλετ Σερ ως το παιδί που αφηγείται την ταινία.

## Παραπομπές


## Εξωτερικοί σύνδεσμοι
* 
* 

Κατηγορία:Ταινίες του 2025
Κατηγορία:Αμερικανικές ταινίες της δεκαετίας 2020
Κατηγορία:Αμερικανικές υπερφυσικές ταινίες τρόμου
Κατηγορία:Μαγεία στις ταινίες
Κατηγορία:Ταινίες παραγωγής New Line Cinema
Κατηγορία:Ταινίες της Vertigo Entertainment
Κατηγορία:Ταινίες παραγωγής Warner Bros.
Κατηγορία:Αγγλόφωνες ταινίες
Κατηγορία:Ταινίες IMAX
Κατηγορία:Ταινίες 4DX
Κατηγορία:Ταινίες ScreenX
Κατηγορία:Ταινίες γυρισμένες στην Ατλάντα
Κατηγορία:Ταινίες με ηθοποιό που κέρδισε Όσκαρ Β΄ Γυναικείου Ρόλου